b'\n_START_ARTICLE_\nJ\xc3\xa4\xc3\xa4tteenm\xc3\xa4en hallitus\n_START_SECTION_\nHallituksen muodostaminen\n_START_PARAGRAPH_\nSuomessa tehtiin poliittista historiaa 15. huhtikuuta 2003, kun eduskunta valitsi p\xc3\xa4\xc3\xa4ministerin avoimella \xc3\xa4\xc3\xa4nestyksell\xc3\xa4 ensimm\xc3\xa4isen kerran maaliskuun alussa 2000 voimaan tulleen uuden perustuslain mukaisesti. Uudeksi p\xc3\xa4\xc3\xa4ministeriksi valittiin \xc3\xa4\xc3\xa4nin 111\xe2\x80\x9372 eduskuntavaalien voittajan Suomen Keskustan puheenjohtaja Anneli J\xc3\xa4\xc3\xa4tteenm\xc3\xa4ki, jota \xc3\xa4\xc3\xa4nestiv\xc3\xa4t h\xc3\xa4nen oman puolueensa lis\xc3\xa4ksi SDP:n ja RKP:n kansanedustajat. Kyseiset puolueet olivat ennen \xc3\xa4\xc3\xa4nestyst\xc3\xa4 sopineet yhteisen hallituksen muodostamisesta siten, ett\xc3\xa4 Keskusta ja SDP saivat kumpikin kahdeksan ja RKP kaksi ministerinsalkkua. \xc3\x84\xc3\xa4nestyksest\xc3\xa4 oli poissa 16 kansanedustajaa.  _NEWLINE_Varsinaiset uuden perustuslain mukaiset hallitusneuvottelut k\xc3\xa4ytiin eduskunnassa t\xc3\xa4ysin ilman tasavallan presidentin ohjausta. Neuvottelut alkoivat kaikkien eduskuntaryhmien tapaamisella, jossa niiden vet\xc3\xa4j\xc3\xa4ksi valittiin Keskustan puheenjohtaja Anneli J\xc3\xa4\xc3\xa4tteenm\xc3\xa4ki. Keskustan ja SDP:n kesken oli k\xc3\xa4yty k\xc3\xa4denv\xc3\xa4\xc3\xa4nt\xc3\xb6\xc3\xa4 p\xc3\xa4\xc3\xa4ministerin paikasta. Molemmat puolueet olivat asettaneet omat puheenjohtajansa p\xc3\xa4\xc3\xa4ministeriehdokkaikseen jo syksyll\xc3\xa4 2002, ja asetelma korostui, kun J\xc3\xa4\xc3\xa4tteenm\xc3\xa4ki asettui eduskuntavaaliehdokkaaksi aikaisemman vaalipiirins\xc3\xa4 Vaasan vaalipiirin sijasta Helsingiss\xc3\xa4. J\xc3\xa4\xc3\xa4tteenm\xc3\xa4en ja SDP:n puheenjohtajan, edellisen p\xc3\xa4\xc3\xa4ministerin Paavo Lipposen v\xc3\xa4lit kiristyiv\xc3\xa4t vaalikamppailun aikana, kun J\xc3\xa4\xc3\xa4tteenm\xc3\xa4ki syytti Lipposta siit\xc3\xa4, ett\xc3\xa4 t\xc3\xa4m\xc3\xa4 oli antanut v\xc3\xa4\xc3\xa4r\xc3\xa4n kuvan Suomen ulkopolitiikasta tavattuaan Yhdysvaltain presidentin George W. Bushin vierailullaan Valkoisessa talossa joulukuussa 2002. J\xc3\xa4\xc3\xa4tteenm\xc3\xa4en mielest\xc3\xa4 Yhdysvalloissa uskottiin Suomen olevan mukana liittoumassa, joka valmisteli hy\xc3\xb6kk\xc3\xa4yst\xc3\xa4 Irakiin. Syyt\xc3\xb6ksist\xc3\xa4 pahastunut Lipponen puolestaan vakuutti Suomen puolueettoman linjan olevan t\xc3\xa4ysin Yhdysvaltain johdon tiedossa ja vaati J\xc3\xa4\xc3\xa4tteenm\xc3\xa4elt\xc3\xa4 anteeksipyynt\xc3\xb6\xc3\xa4. Kiistan vuoksi puoluejohtajien v\xc3\xa4lit tulehtuivat niin pahoin, ett\xc3\xa4 Lipponen j\xc3\xa4tt\xc3\xa4ytyi pois uudesta hallituksesta ja siirtyi eduskunnan puhemieheksi._NEWLINE_Uuden hallituksen kokoonpanossa n\xc3\xa4kyiv\xc3\xa4t sek\xc3\xa4 muutos ett\xc3\xa4 jatkuvuus; edellisest\xc3\xa4 kertoi kahdeksan vuotta oppositiossa olleen Keskustan paluu hallitusvastuuseen, j\xc3\xa4lkimm\xc3\xa4isest\xc3\xa4 edellisen p\xc3\xa4\xc3\xa4ministeripuolueen SDP:n ja RKP:n jatkaminen. RKP oli ollut mukana kaikissa hallituksissa yht\xc3\xa4jaksoisesti jo vuodesta 1979 l\xc3\xa4htien, kun taas SDP ja Keskusta eiv\xc3\xa4t olleet istuneet samassa hallituksessa vuoden 1987 j\xc3\xa4lkeen. Hallituksen aloittaessa toimintansa politiikan tarkkailijat ep\xc3\xa4iliv\xc3\xa4tkin p\xc3\xa4\xc3\xa4hallituspuolueiden keskin\xc3\xa4isen luottamuksen rakentamiseen ja punamultayhteisty\xc3\xb6n elvytt\xc3\xa4miseen kuluvan 16 vuoden tauon j\xc3\xa4lkeen oman aikansa.\n_START_SECTION_\nHallitusohjelma\n_START_PARAGRAPH_\nJ\xc3\xa4\xc3\xa4tteenm\xc3\xa4en hallituksen ohjelman otsikkona oli "Ty\xc3\xb6ll\xc3\xa4, yritt\xc3\xa4misell\xc3\xa4 ja yhteisvastuulla uuteen nousuun". Konkreettisin tavoite oli 100\xc2\xa0000 uuden ty\xc3\xb6paikan luominen vaalikauden 2003\xe2\x80\x932007 aikana. Hallitus ilmoitti pyrkiv\xc3\xa4ns\xc3\xa4 elvytt\xc3\xa4v\xc3\xa4\xc3\xa4n talouspolitiikkaan kevent\xc3\xa4m\xc3\xa4ll\xc3\xa4 etenkin palkansaajien verotusta ja korottamalla er\xc3\xa4it\xc3\xa4 sosiaalietuuksia, kuten lapsilisi\xc3\xa4. My\xc3\xb6s yritysten verotukseen kaavailtiin uudistuksia, kun osinkotulot p\xc3\xa4\xc3\xa4tettiin saattaa osittain kaksinkertaisen verotuksen piiriin, kuitenkin siten, ett\xc3\xa4 pienet ja keskisuuret yritykset oli tarkoitus j\xc3\xa4tt\xc3\xa4\xc3\xa4 muutoksen ulkopuolelle. Hallitus oli my\xc3\xb6s valmis tehostamaan energia- ja ymp\xc3\xa4rist\xc3\xb6verotusta siten, ett\xc3\xa4 vastaavasti ty\xc3\xb6h\xc3\xb6n kohdistuvaa verotusta voitaisiin edelleen kevent\xc3\xa4\xc3\xa4. Vaalikaudella toteutettavien uudistusten arvioitiin kasvattavan valtion menoja noin 1,12 miljardilla eurolla. T\xc3\xa4m\xc3\xa4n kattamiseksi hallitus ilmoitti olevansa valmis ottamaan lis\xc3\xa4\xc3\xa4 velkaa, mutta toisaalta hallitusohjelmassa edellytettiin valtion talouden olevan tasapainossa vaalikauden p\xc3\xa4\xc3\xa4ttyess\xc3\xa4. _NEWLINE_Ulkopolitiikassa J\xc3\xa4\xc3\xa4tteenm\xc3\xa4en hallitus vakuutti Suomen jatkavan sotilaallisesti liitoutumattomana, ja Suomen ulko- ja turvallisuuspoliittinen kokonaisuus oli tarkoitus arvioida tarkemmin vuonna 2004 valmistuvassa turvallisuus- ja puolustuspoliittisessa selonteossa. Lis\xc3\xa4ksi hallitus ilmoitti tavoitteekseen kehitt\xc3\xa4\xc3\xa4 Pohjoismaiden ja Baltian maiden v\xc3\xa4list\xc3\xa4 yhteisty\xc3\xb6t\xc3\xa4 Euroopan unionissa ja muissa kansainv\xc3\xa4lisiss\xc3\xa4 yhteisty\xc3\xb6j\xc3\xa4rjest\xc3\xb6iss\xc3\xa4. Yhteisty\xc3\xb6n oli m\xc3\xa4\xc3\xa4r\xc3\xa4 alkaa Viron, Latvian ja Liettuan liittyess\xc3\xa4 EU:n j\xc3\xa4seniksi vuoden 2004 alussa.'